b"\n_START_ARTICLE_\nMare de D\xc3\xa9u de la Guia (les Valls d'Aguilar)\n_START_SECTION_\nDescripci\xc3\xb3\n_START_PARAGRAPH_\nPetit temple d'una sola nau, de 10,8 m. de llarg\xc3\xa0ria per una amplada de 4,15m., cap\xc3\xa7ada a ponent amb cap\xc3\xa7alera plana i coberta amb volta de can\xc3\xb3 rebaixada. La nau \xc3\xa9s dividida en tres trams per dues parelles de pilastres adossades als murs laterals, les quals no tenen continu\xc3\xaftat a la volta. L'esgl\xc3\xa9sia presenta un altar d'obra adossat a la cap\xc3\xa7alera. La porta d'acc\xc3\xa9s al temple es troba centrada al mur oriental. \xc3\x89s ressaltada amb dovelles de pedra tosca i coronada per un arc de mig punt. Les altres obertures es troben al mur meridional. Coronant la fa\xc3\xa7ana oriental hi ha un petit campanar d'espadanya d'un sol ull.\n_START_SECTION_\nHist\xc3\xb2ria\n_START_PARAGRAPH_\nLes refer\xc3\xa8ncies documentals de l'ermita es redueixen a l'esment que se'n fa al llibre de visites del bisbat d'Urgell de l'any 1758 en el foli 240."